GL คาดพอร์ตสินเชื่อปี 59 โตเท่าตัวเป็น 1.8 หมื่นลบ.กำไรนิวไฮต่อเนื่อง
GL คาดพอร์ตสินเชื่อปี 59 โตเท่าตัวเป็น 1.8 หมื่นลบ.กำไรนิวไฮต่อเนื่อง
15 ก.พ. 2559

นายมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส จำกัด (มหาชน) หรือ GL เปิดเผยว่า บริษัทคาดกำไรสุทธิจะทำสถิติสูงสุดใหม่ต่อเนื่อง พร้อมตั้งเป้าสิ้นปี 59 นี้จะมีพอร์ตสินเชื่อเติบโตเท่าตัว หรืออยู่ที่ราว 1.8 หมื่นล้านบาท จาก ณ สิ้นปี 58 ที่ผ่านมามีพอร์ตสินเชื่อ 9.2 พันล้านบาท ซึ่งบริษัทฯได้ดำเนินโมเดลธุรกิจใหม่ที่ตั้งอยู่บนพื้นฐานของระบบอีไฟแนนซ์ ซึ่งพัฒนาขึ้นโดยฝ่าย IT ของ GL ซึ่งสามารถให้บริการลูกค้าได้อย่างรวดเร็วและต้นทุนต่ำเพื่อสนองตอบความต้องการของลูกค้ากลุ่มเป้าหมายซึ่งส่วนใหญ่อยู่ในพื้นที่ชนบทที่ไม่มีบัญชีธนาคารและไม่สามารถกู้เงินในระบบ
GLF ซึ่งเป็นบริษัทลูกของ GL ในประเทศกัมพูชาได้ประสบความสำเร็จเป็นอย่างดียิ่งจากระบบอีไฟแนนซ์ใหม่นี้ ซึ่งระบบดังกล่าวถูกนำไปใช้ใน สปป.ลาว และพร้อมจะนำไปใช้ในตลาดใหม่อื่นๆ ในอาเซีย โดยเฉพาะในประเทศอินโดนีเซียซึ่ง GL ได้จดทะเบียนบริษัทร่วมทุนกับกลุ่มธนาคาร J TRUST ซึ่งเป็นพันธมิตรทางยุทธศาสตร์ โดยคาดว่าจะได้รับใบอนุญาตภายในไตรมาส 1/59 และสามารถเริ่มดำเนินการได้ในช่วงไตรมาส 2/59 โดยบริษัทฯตั้งเป้าจะดำเนินธุรกิจเป็นมูลค่าประมาณ 20-30 ล้านเหรียญสหรัฐในปีแรก และจากนั้นจะขยายตัวได้อย่างรวดเร็วและสามารถขยายตัวได้เต็มที่ถึงกว่า 1,000 ล้านเหรียญสหรัฐในอนาคต
ทั้งนี้ บริษัทฯคาดว่ากำไรสุทธิในไตรมาส 1/59 จะทะลุ 200 ล้านบาท ซึ่งเป็นการปรับตัวสูงขึ้นติดต่อกันเป็นไตรมาสที่ 6 ซึ่งได้รับผลดีโดยเฉพาะจากธุรกิจในประเทศกัมพูชา ขณะที่ประเทศ สปป.ลาว หลังจากเข้าไปประกอบธุรกิจ 4 เดือน ก็ได้จุดคุ้มทุน และจะเริ่มทำกำไรแล้ว